मंत्री मेघवाल बोले- कर्नाटक, राजस्थान अलग-अलग नहीं, 'जय श्रीराम' के नारे के साथ अपराध की छूट नहीं
Karnataka Congress Manifesto Controvesy कर्नाटक में कांग्रेस के घोषणा पत्र में पीएफआई के साथ बजरंग दल पर बैन करने के वादे पर सियासत तेज हो गई है।
कर्नाटक में कांग्रेस के घोषणा पत्र के बाद सियासत तेज हो गई है। इसमें पॉपुलर फ्रंट ऑफ इंडिया (PFI) के साथ बजरंग दल पर भी बैन लगाने का वादा किया गया है। राजस्थान के आपदा राहत मंत्री गोविंद मेघवाल ने प्रदेश में बजरंग दल पर बैन करने के सवाल पर कहा- कर्नाटक और राजस्थान अलग-अलग नहीं हैं। यहां भी बजरंग दल के लोग अगर अपराध करेंगे, गलत काम करेंगे, हम लोग विरोध करेंगे। RSS, बजरंग दल में आपराधिक प्रवृत्ति के लोगों की भर्ती कर अपराध करवा जाते हैं। मॉब लिंचिंग करवाते हैं। धर्म के नाम पर लोगों के साथ मारपीट की जाती है।
बुधवार को प्रदेश कांग्रेस मुख्यालय में मीडिया से बातचीत करते हुए मेघवाल ने कहा- हमारा प्रदेश संगठन, राष्ट्रीय नेतृत्व और मुख्यमंत्री बैठकर चिंतन करेंगे। अगर हमें महसूस हुआ कि बजरंग दल के नाम पर अपराध हो रहे हैं। जय श्रीराम के नारे लगाकर आपराधिक काम हो रहे हैं, तो हम इसकी छूट कतई नहीं देंगे।
अपराधियों को चुन-चुन कर बजरंग दल में भर्ती किया जा रहा 
मेघवाल ने कहा- जहां तक बजरंग दल की बात है। इस बात का मुझे दुख होता है कि RSS के लोग संविधान की धज्जियां उड़ा रहे हैं। बजरंग दल में वे लोग शामिल किए जा रहे हैं, जिनका बैकग्राउंड आपराधिक है। कई जिलों में आपराधिक मामले और संगीन मुकदमे हैं। उन लोगों को चुन-चुन कर बजरंग दल में भर्ती किया जा रहा है।
हमारी पार्टी ने बजरंग बली का विरोध नहीं किया 
मेघवाल ने कहा- हमारी पार्टी ने बजरंगबली का विरोध नहीं किया है। यह जो देवताओं के नाम पर दल बनाकर अपराध कर रहे हैं, उस बात के विरोध में कर्नाटक में फैसला किया गया है। 1948 में जब महात्मा गांधी को नाथूराम गोडसे ने गोली मारी थी, तब तत्कालीन गृहमंत्री सरदार पटेल ने RSS पर बैन लगाया था। कर्नाटक में जैसे ही कांग्रेस की सरकार बनेगी बजरंग दल को बैन किया जाएगा।
RSS ने हर संस्था पर कब्जा कर लिया
मेघवाल ने कहा- कांग्रेस देश को आजादी दिलाने वाली पार्टी है। देश को विखंडित करने वाले लोगों का कांग्रेस विरोध करेगी। जैसे अंग्रेजों को पहले भगाया उसी तरह मोदी और अमित शाह जो हिटलर की चाल चल रहे हैं, उन्हें भी जनता भगाएगी।
मेघवाल ने कहा- बीजेपी गलत प्रचार करती है। प्रधानमंत्री बोल रहे हैं कि बजरंगबली के ताला लगा रहे हैं, पहले राम पर लगाया था। यदि हमें प्रजातंत्र को मजबूत रखना है तो संविधान को मजबूत करना होगा। धर्म के नाम पर आग लगाकर संविधान को समाप्त करने और प्रजातंत्र को कमजोर करने की साजिश करते हैं। संवैधानिक संस्थाओं पर इन्होंने कब्जा कर लिया है। RSS के लोगों को वहां बैठा दिया है। इसका परिणाम हुआ कि पूरे विश्व में आज भाजपा सरकार की थू-थू हो रही है। हर मुद्दे को घुमा-फिरा कर गलत रूप में जनता के सामने प्रचारित करते हैं। हम इसका विरोध करते हैं।
चुनावी साल में राजस्थान तक पहुंचा कर्नाटक का विवाद
कर्नाटक में कांग्रेस ने अपने घोषणा पत्र में पीएफआई ओर बजरंग दल जैसे संगठनों पर पाबंदी लगाने का वादा किया है। इस मुद्दे को लेकर कर्नाटक से शुरू हुआ विवाद राजस्थान तक पहुंच गया है। राजस्थान में नवंबर-दिसंबर में चुनाव हैं। ऐसे में यह मुद्दा आने वाले समय में और जोर पकड़ेगा।
ये भी पढ़ें
पायलट पर गहलोत बोले- जो भी सच्चाई होगी, सामने आएगी:कहा- भाजपा के पास उम्मीदवार नहीं, क्या नरेंद्र मोदी 200 सीट पर चुनाव लड़ेंगे?
राजस्थान के सीएम अशोक गहलोत कर्नाटक में चुनाव प्रचार कर रहे हैं। इस दौरान उन्होंने भास्कर से खास बात की। उन्होंने सचिन पायलट से लेकर बीजेपी पर अपनी बात रखी। पायलट के सवाल पर गहलोत ने कहा- सबको अपना-अपना काम करने दो। मेरा यही मानना है कि जो भी सच्चाई है, वह सबके सामने आ जाएगी। (पूरी खबर पढ़ें)